 NA CHARLES WASONGA GAVANA wa Busia Paul Otuoma na ujumbe mkubwa wa maafisa kutoka kaunti yake, mnamo Jumanne walifurushwa na Kamati ya Seneti kuhusu Uhasibu (CPAC) baada ya kuwasilisha stakabadhi za taarifa za kifedha kuchelewa. Kamati hiyo inayoongozwa na Seneta wa Homa Bay Moses Otieno Kajwang’ pia iligundua kuwa baadh ya stakabadhi hizo za matumizi ya fedha katika mwaka wa kifedha wa 2020/2021 na 2021/2022 zilikuwa zimevurugwa kimakusudi. Kwa mujibu wa kanuni za Seneti, stakabadhi hizo, kwa njia ya nakala nyororo au nakala ngumu, zinafaa kuwasilishwa kwa kamati ya CPAC siku saba kabla ya gavana na ujumbe wake kufika mbele yake. Stakabadhi hizo zinahusu majibu ya maswali yaliyoibuliwa kwenye ripoti ya Mkaguzi Mkuu wa Hesabu kuhusu matumizi ya fedha za umma katika miaka hiyo miwili ya kifedha. “Bw mwenyekiti kwa sababu stakabadhi za mwaka wa kifedha wa 2020/2021 ambazo tulipaswa kuanza nazo ndizo ambazo hazikuwasilishwa kwa wakati, hatuwezi kuendelea. Hii ni kwa sababu kamati hii haijapata muda wa kuzikagua ili kuthibitisha kuwa ni nakala halisi zilizowasilishwa kwa Afisi ya Mkaguzi Mkuu wa Hesabu za serikali,” akasema Seneta wa Nyandarua John Methu. Kauli yake iliingwa mkono na maseneta Samson Cherargei (Nandi), Fatuma Dullo (Isiolo), na Richard Onyonka (Kisii). Naye Seneta wa Busia Okiya Omtatah alikasirishwa na ufichuzi wa Bw Kajwang’ kwamba baadhi ya maafisa wa serikali ya Kaunti ya Busia waliweka tarehe isiyo sahihi kwa stakabadhi hizo. Kwa mfano, taarifa za mwaka wa kifedha wa 2020/2021 zilizoandaliwa mnamo Oktoba 19, 2023, lakini zikawekwa tarehe ya Oktoba 26, 2023. “Hii ni hatia kubwa zaidi kwa mujibu sheria za taifa hili na wahusika wanaweza kukamatwa na kushtakiwa mahakamani,” akasema Bw Omtatah. Bw Kajwang’ alisema kuwa ni kinaya kwamba taarifa za kifedha za Kaunti ya Busia zimepatikana na dosari nyingi na kuwasilishwa kuchelewa “ilhali Gavana Otuoma ameandamana na idadi kubwa zaidi ya mahasibu katika ujumbe wake”. “Nashangaa kuwa mahasibu 11 hawangeweza kutambua dosari katika stakabadhi hizi, kuzirekebisha mapema na kuhakikisha zimefika kwa Seneti kwa wakati. Mheshimiwa Gavana, hawa maafisa wako wamekuangusha ilhali wewe ndiye mwajibikaji kupitia kiapo ulicholishwa,” Bw Kajwang akamwambia Dkt Otuoma. “Kwa hivyo, ninaaamuru kwamba wewe na maafisa wako mrejee Busia mketi na mrekebishe makosa ambayo yamejitokeza hapa. Hata hivyo, nakuomba usiwafute kazi maafisa wako, bali uchukue hatua ya kuisimamizi kuhakikisha kuwa makosa kama haya ya aibu hayajitokezi tena,” Seneta huyo wa Homa Bay akasema. Alisema kwamba ni hasara kwa Gavana Otuoma kuandamana na ujumbe mkubwa wa maafisa “ambao badala ya kumsaidia, wanamwaibisha,”. Bw Omtatah alipendekeza kuwa kamati hiyo ya CPAC ipange safari ya kuenda Busia kufanya kikao na Gavana Otuoma na maafisa wake. “Kwa kusafiri hadi Busia, kamati hii itaweza kujionea hali halisi mashinani na hata kukagua miradi ya maendeleo ambayo inadaiwa kufadhiliwa kwa pesa za umma,” seneta huyo akasema. Kwa upande wake, Dkt Otuoma alikubali makosa na kuihakikishia kamati hiyo ya CPAC kwamba kosa kama hilo halitatokea mara nyingine. “Nawajibikia dosari zote ambazo zimejitokeza hapa na kuahidi kuzirekebisha kabla ya mkutano wetu ujao. Nitakutana na maafisa wangu na kuziba mianya yote ambayo ilichangia kutokea kwa hitilafu hizo. Pili, niliandamana na ujumbe wa maafisa wetu kwa sababu nilitaka wajifunze namna ambavyo bunge huendesha majukumu yake ya kufuatilia utendakazi wa serikali za kaunti,” akasema Dkt Otwoma ambaye ni Mbunge wa zamani wa Funyula. Aliandamana na naibu wake Authur Odera. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  